**Vedtekter for Verket og Bogen Vel**

*Vedtekter for Verket og Bogen Vel stiftet 6. februar 1948*

*Vedtatt på årsmøtet den 14. april 2016 og avløser tidligere vedtekter.*

# § 1. Navn

Velforeningens navn er Verket og Bogen Vel.

# § 2. Formål og virkemidler

* 1. Velforeningens formål er å fremme medlemmenes felles interesse i området og virke for stedets sosiale og fysiske miljø, beboernes trivsel og sikkerhet samt søke å utvikle stedet til et godt og trygt bomiljø. Velforeningen kan ta opp alle saker som kan fremme disse formål.
  2. Velforeningen er partipolitisk uavhengig.
  3. Velforeningens styre kan samarbeid med andre foreninger eller institusjoner i saker av felles interesse.
  4. Velforeningen skal ivareta stedets interesser som et hørings- og samarbeidsorgan overfor kommunen og andre offentlige instanser.
  5. Velforeningen skal søke å ivareta natur- og miljøvernhensyn i foreningens virkeområde og i den daglige drift.
  6. Velforeningen er medlem av Vellenes fellesorganisasjon (VFO) og Klokkarstua/Verket Nærmiljøforum.

# § 3. Velforeningens geografiske område

Velforeningens område omfatter Verket, Bogen, Volden og Dramstad i Hurum kommune.

# § 4. Juridisk person

Velforeningen er en selveiende og frittstående juridisk person med upersonlig og begrenset ansvar for gjeld.

# § 5. Medlemskap

**§ 5.1** Enhver husstand som bor eller har eiendom innen området (§ 3) kan være medlem av foreningen. Vedkommende må godta velforeningens vedtekter og formål, og må også betale den fastsatte kontingent. Medlemskapet er først gyldig fra den dag kontingenten er betalt. For å ha stemmerett på årsmøte må kontingenten være betalt innen årsmøtet.

**5.2** De som har annen tilknytning /interesse for stedet kan også være medlemmer. Men ikke velges til styret

# § 6. Kontingent

* 1. Årsmøtet fastsetter medlemskontingenten som skal betales innen 1. juli. Pensjonister og enslige betaler det halve av ordinær kontingent. Medlemmer som ikke har betalt kontingent innen regnskapsårets utgang kan strykes etter purring.
  2. Strykes et medlem kan dette ikke tas opp igjen før skyldig kontingent er betalt.
  3. Ved utmeldelse refunderes ikke innbetalt kontingent.

# 7. Årsmøte §

* 1. Velforeningens øverste myndighet er årsmøtet. Ordinært årsmøte avholdes innen utgangen av april måned. Tid og sted bestemmes av styret og bekjentgjøres med minst 4 ukers varsel. Forslag til årsmøtet må være sendt til styret innen to (2) uker før årsmøtet. Innkallingen skal angi de saker som skal behandles på årsmøtet, og skal være tilgjengelig for medlemmene minst en uke før årsmøtet. Valgkomiteens forslag skal foreligge samtidig med innkallingen. Årsmøtet kan bare fatte vedtak i de saker som er satt opp på innkallingen.
  2. Alle velforeningens medlemmer har adgang til årsmøtet. Årsmøtet er vedtaksført med det antall stemmeberettigede medlemmer som møter. Ingen husstand/boenhet har mer enn en stemme, og stemmegivning kan skje ved fullmakt.
  3. Årsmøte behandler:
     1. Godkjenning av innkallingen
     2. Valg av dirigent, referent og to til å underskrive protokollen
     3. Årsmelding fra styret
     4. Regnskap i revidert stand
     5. Innkomne forslag
     6. Planer for kommende år og Budsjett, herunder å fastsette kontingent
     7. Valg når funksjonstid er omme (alle kan gjenvelges og benkeforslag er tillatt)
        + Leder
        + Nestleder
        + Sekretær
        + Kasserer
        + Styremedlem
        + To varamedlemmer
        + En revisor
        + Valgkomité på tre medlemmer (konstituerer seg selv)
        + Utsending til Vellenes fellesorganisasjon (VFO), Klokkarstua - Verket Nærmiljøforum, samt huskomité oppnevnes av styret.

Revisor og valgkomite rapporterer direkte til årsmøtet.

Dersom valgkomiteen ikke finner å kunne foreslå kandidater til enkelte av de nevnte funksjoner kan styret gis fullmakt til å konstituere seg, inkludert å utpeke medlemmer.

* 1. Leder og styremedlemmer velges for to år av gangen. Varamedlemmer og revisor velges for ett år, mens valgkomite, huskomité og ”utsendingene” velges for to år. Det bør søkes å beholde kontinuitet ved at ca halvparten velges hvert år.
  2. Stemmegivning på årsmøtet. For å være gyldig må et vedtak være truffet med alminnelig flertall av de avgitte godkjente stemmene. Blanke stemmer skal anses som ikke avgitt. Valg skal foregå skriftlig når det foreligger mer enn ett forslag. Bare foreslåtte kandidater kan føres opp på stemmeseddelen. Skal flere velges ved samme stemmegivning, må stemmeseddelen inneholde det antall forskjellige kandidater som skal velges ved vedkommende avstemming. Stemmesedler som er blanke eller som inneholder ikke foreslåtte kandidater eller annet antall kandidater enn det som velges, teller ikke og stemmene anses som ikke avgitt.
  3. Årsmøtets beslutninger fattes med alminnelig flertall blant de fremmøtte som er stemmeberettigede. §8.5

Unntatt herfra er endring i vedtektene (§ 12) som krever 2/3 av de avgitte stemmer.

* 1. Årsmøtets vedtak og innspill som forlanges protokollert, legges ut på hjemmesiden innen 2 (to) uker etter årsmøtet. §8.4

# § 8. Ekstraordinært årsmøte

Ekstraordinært årsmøte skal avholdes når styret finner det påkrevd eller når minst 10 % av medlemmene kommer med skriftlig krav om det. Innkalling og avvikling følger samme prosedyre som ved ordinært årsmøte jfr. § 7, dog er innkallingsfristen minst 14 dager.

# § 9. Medlemsmøter

Medlemsmøter avholdes når styret finner det formålstjenlig og skal helst bekjentgjøres minst 8 dager forut. Det bør avholdes minst ett medlemsmøte mellom hvert årsmøte.

# § 10. Velforeningens ledelse (styret)

* 1. Velforeningen ledes av et styre som er foreningens øverste myndighet mellom årsmøtene. Styret skal forestå den alminnelige forvaltning av velforeningen.
  2. Styret skal:
     1. Gjennomføre årsmøtets vedtak og bestemmelser
     2. Stå for velforeningens daglige ledelse og ivareta medlemmenes interesser ovenfor andre instanser.
     3. Forvalte velforeningens eiendeler/eiendom, herunder føre kontroll med foreningens økonomi.
     4. Utpeke ett styremedlem som har ansvar for hus komitéen og ett som er IT ansvarlig.
     5. Etter behov, oppnevne komiteer eller personer til å løse spesielle oppgaver.
     6. Arbeide for å oppfylle foreningens formål etter gjeldende vedtekter.
     7. Representere foreningen utad.
     8. Sørge for at foreningen er forsvarlig forsikret ut i fra de verdier foreningen innehar og den virksomhet som bedrives.
  3. Styret har disposisjonsrett over velforeningens midler til alminnelige administrative formål og rett til å bevilge beløp til gjennomføring av vedtak på årsmøtet. Alle utbetalinger skal attesteres av leder og kasserer (før utbetaling). Styret har imidlertid ikke adgang til uten samtykke fra årsmøtet å treffe beslutninger av større betydning for foreningen, herunder å påta Velforeningen forpliktelser over kr 25000,- ei heller salg av fast eiendom. §11.5
  4. Styret holder møte når leder bestemmer det eller et flertall i styret foreslår det. §11.3 Varamedlemmer kan møte på alle styremøter, men har kun stemmerett når styret ikke er fulltallig. Alle saker og all korrespondanse skal legges fram på styremøtet.

Styrets vedtak skal protokolleres. Det skal fremgå av protokollen om vedtaket er enstemmig, og eventuelle dissenser protokolleres. §11.4

Innsyn i styrereferatet gis ved å legge det ut på hjemmesiden innen 1 (en) uke etter møtet.

Styret kan nekte innsyn i enkeltsaker, dersom hensynet til tredjeperson tilsier det eller dersom andre saklige grunner for nektelse foreligger.

* 1. Styret er beslutningsdyktig når et flertall av styremedlemmene er til stede. Styremøtet ledes av leder eller, i dennes fravær, av nestleder. Dersom ingen av disse er til stede, velges en annen møteleder. Styrebeslutninger krever alminnelig flertall. Ved stemmelikhet har møteleder dobbeltstemme.

# § 11. Regnskap og revisjon

Velforeningens regnskapsår er 01.01 – 31.12 og styret skal påse at regnskapet blir ført.

# § 12. Vedtektsendringer

Vedtektsendringer krever 2/3 flertall av de avgitte stemmer og må vedtas på ordinært eller ekstraordinært årsmøte. Endringene trer i kraft umiddelbart etter at vedtektene er behandlet, men har ikke tilbakevirkende kraft.

# § 13. Oppløsning, Sammenslutning og Deling.

* 1. Oppløsning av velforeningen kan bare behandles på ordinært årsmøte. Her skal legges fram grunnen til forslag om avvikling og en oversikt over aktiva og passiva herunder legale forpliktelser. Blir avvikling vedtatt med minst 2/3 flertall, innkalles ekstraordinært årsmøte 3 måneder senere. For at oppløsning skal skje, må vedtaket gjentas med minst 2/3 flertall (minst 1/3 tilstede). Det skal så velges et avviklingsstyre som skal forestå avviklingen. Det ordinære styret kan velges til avviklingsstyre og får da funksjon som avviklingsstyre.
  2. Velforeningens formue skal etter oppløsning og gjeldsavleggelse tilfalle det formål velforeningen arbeider for å fremme ved at avviklingsstyret får fullmakt til å disponere midlene iht. disse retningslinjene. Ingen medlemmer har krav på velforeningens midler eller andel av disse.
  3. Sammenslutning med andre foreninger eller deling av foreningen anses ikke som avvikling. Vedtak om sammenslutning/deling og nødvendige vedtaksendringer i denne forbindelse treffes i samsvar med bestemmelsene om vedtektsendring (§ 12). Styret skal i denne forbindelse begrunne forslaget til endringen og en oversikt over aktiva og passiva, herunder legale forpliktelser, og utarbeide en plan for sammenslutningen/delingen som årsmøte skal stemme over. Ved sammenslutning eller deling skal det innhentes samtykke fra velforeningens kreditorer.